b'\n_START_ARTICLE_\nFilip Osipovi\xc4\x8d Paulucci\n_START_SECTION_\n\xc5\xbdivljenje\n_START_PARAGRAPH_\nNjegov o\xc4\x8de je bil tajni svetovalec in d\xc5\xbeentleman na avstrijskem dvoru. Izobrazbo je prejel pri jezuitih._NEWLINE_Leta 1793 je vstopil v vojsko Piemonta. Potem, ko je bil Piemont priklju\xc4\x8den Franciji, je vstopil v francosko vojsko. Leta 1796 je sodeloval v uspe\xc5\xa1nem protifrancoskem uporu. Potem, ko je bil Piemont okupiran, je pobegnil v Avstrijo, kjer je vstopil v avstrijsko vojsko in se boril proti Franciji. Leta 1801 je s \xc4\x8dinom polkovnika vstopil v vojsko kraljevine Italije; leta 1805 je postal poveljnik trdnjave Kotor. 8. decembra 1806 je izstopil in se pridru\xc5\xbeil francoskemu general\xc5\xa1tabu s \xc4\x8dinom polkovnika, a \xc5\xbee 16. marca 1807 je bil sprejet v rusko vojsko s \xc4\x8dinom polkovnika._NEWLINE_Prvotno je bil zadol\xc5\xbeen z organiziranjem oskrbovalne slu\xc5\xbebe in postal adjutant generala generala Michelsohnena. Leta 1807 je izvedel uspe\xc5\xa1na pogajanja s Srbijo._NEWLINE_Sodeloval je v bojih s Turki (1806-12) in leta 1808 je postal na\xc4\x8delnik \xc5\xa1taba 8. pehotne divizije. Nato je sodeloval v bojih proti \xc5\xa0vedom (1808-12), za kar je bil 22. junija 1808 povi\xc5\xa1an v generalmajorja. Leta 1810 je postal na\xc4\x8delnik \xc5\xa1taba Samostojnega gruzinskega korpusa. 22. oktobra 1810 je bil povi\xc5\xa1an v generalporo\xc4\x8dnika in bil imenovan za generalnega oskrbnika Kavka\xc5\xa1ke armade. 6. julija 1811 je postal vrhovni poveljnik Gruzije._NEWLINE_Med veliko patriotsko vojno je bil preme\xc5\xa1\xc4\x8den v Petersburg, kjer je postal na\xc4\x8delnik \xc5\xa1taba 3., nato pa 1. zahodne armade._NEWLINE_17. oktobra 1812 je postal voja\xc5\xa1ki guverner Rige in isto\xc4\x8dasno \xc5\xa1e generalni guverner Litve, Kurlandije in Estonije._NEWLINE_31. decembra 1829 je odstopil iz mest guvernerja in se odpravil v Italijo, kjer je vstopil v sardinsko slu\xc5\xbebo; postal je guverner Genove, generalni in\xc5\xa1pektor sardinske vojske in dr\xc5\xbeavni minister.'